บลจ.กสิกรมองหุ้นไทย1,380จุดรับอยู่
บลจ.กสิกรไทย มองหุ้นไทย 1,380 จุดรับอยู่ ไม่รีบออกทริกเกอร์ฟันด์ เชื่อตลาดซึมอีกพัก
29 ต.ค. 2565

บลจ.กสิกรไทย มองหุ้นไทย 1,380 จุดรับอยู่ ไม่รีบออกทริกเกอร์ฟันด์ เชื่อตลาดซึมอีกพัก
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ตลาดหุ้นไทยและตลาดภูมิภาคปรับตัวเพิ่มขึ้นมามากแล้ว ดังนั้นเมื่อเกิดเหตุการณ์ที่นักลงทุนต่างชาติไม่แน่ใจ จึงถือโอกาสนี้ขายทำกำไรออกไปก่อน 
“หากประเมินหุ้นไทยจากปัจจัยพื้นฐานเพียงอย่างเดียว โดยไม่คำนึงถึงกระแสเงินทุนไหลเข้า เชื่อว่า ดัชนีที่ระดับ 1,380 จุด จะเป็นระดับที่ตลาดหุ้นไทยจะยืนอยู่ได้ โดยประเมินในกรณีที่เลวร้ายที่สุด ที่อัตราส่วนราคาต่อกำไร (พี/อี) 13 เท่า และกำไรต่อหุ้นเติบโต 15% แต่หากกำไรต่อหุ้นเติบโตได้ 20% ดัชนีจะอยู่ที่ระดับ 1,400 จุด” นายจงรัก กล่าว
อย่างไรก็ตาม นายจงรักยังคงเป้าหมายดัชนีสิ้นปีนี้ไว้ที่ 1,650 จุด 
“ตอนนี้ บลจ.กสิกรไทย อยู่ระหว่างประเมินสถานการณ์และรอจังหวะที่เหมาะสม เพื่อออกกองทุนทริกเกอร์ฟันด์ แต่เชื่อว่า ในช่วงเวลานี้ยังไม่ใช่เวลาที่เหมาะสม เพราะคาดว่า หลังจากนี้ตลาดจะซึมไปอีกระยะหนึ่ง” นายจงรัก กล่าว
นายวีระ วุฒิคงศิริกูล รองกรรมการผู้จัดการ ผู้บริหารสายงานจัดการลงทุน บลจ.กรุงไทย กล่าวว่า นักลงทุนต่างชาติเทขายหุ้นออกมาค่อนข้างมากแล้ว และคาดว่าแรงขายน่าจะค่อยๆ ลดลง โดยที่ยังถืออยู่น่าจะเป็นนักลงทุนระยะยาว
อย่างไรก็ตาม มองว่า จากนี้ไปถึงปลายเดือน พ.ค. ดัชนีน่าจะแกว่งขึ้นลงแรงๆ ตามกระแสข่าวเกี่ยวกับมาตรการผ่อนคลายเชิงปริมาณ (คิวอี) หลังจากดัชนีหลุดระดับ 1,470 จุด ซึ่งเป็นระดับต่ำสุดของรอบที่ผ่านมาทำให้บรรยากาศการลงทุนเสีย 
“ปีที่ผ่านมาหุ้นไทยให้ผลตอบแทนค่อนข้างมากและปีนี้ก็ขึ้นต่อเนื่อง พอมีความไม่ชัดเจนเรื่องคิวอี เงินลงทุนไหลกลับสหรัฐ นักลงทุนต่างชาติก็ขายทำกำไรหุ้นไทยออก ซึ่งมองว่าเป็นเรื่องปกติ ในขณะที่ปัจจัยพื้นฐานหุ้นไทยไม่เปลี่ยน” นายวีระ กล่าว
สำหรับกองทุนทริกเกอร์ฟันด์ของ บลจ.กรุงไทย ซึ่งเปิดขายวันที่ 711 มิ.ย. 2556 คาดว่าเมื่อได้รับอนุมัติให้จดทะเบียนกองทุนแล้วก็น่าจะสามารถเข้าซื้อขายหุ้นได้ในวันที่ 12 มิ.ย. ส่วนผู้จัดการกองทุนจะเข้าซื้อหุ้นเลยหรือไม่ ไม่สามารถเปิดเผยได้
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ฟิลลิป (ประเทศไทย) กล่าวว่า มองว่าราคาสินทรัพย์เสี่ยงมีโอกาสผันผวนสูง เนื่องจากคาดว่านักลงทุนยังระมัดระวังกับท่าทีของธนาคารกลางสหรัฐต่อมาตรการคิวอีซึ่งจะมีการประชุมในสัปดาห์หน้า จึงยังแนะนำให้รอดูสถานการณ์ต่อไปอีกสัปดาห์ เพื่อรอความชัดเจนของคิวอีก่อน
สำหรับกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่ลงทุนในหุ้น แนะนำให้เริ่มทยอยสะสมในช่วงนี้ แม้การลงทุนในระยะสั้นมีความผันผวน แต่ระยะยาวยังคงมุมมองในแง่ดีต่อตลาดหุ้นไทย